A Bizottság 630/97/EK rendelete

(1997. április 10.)

az 11042292 és az 11042299 KN-kód alá tartozó, másképpen megmunkált zab 10000 tonnás közösségi vámkontingensének megnyitásáról és meghatározásáról szóló 2369/96/EK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékében meghatározott engedmények végrehajtásáról szóló, 1996. június 18-i 1095/96/EK tanácsi rendeletre [1] és különösen annak 1. cikkére,

mivel a Közösség a Kereskedelmi Világszervezet keretében vállalta, hogy nulla százalékos vámtételű vámkontingenst hoz létre 1996. január 1-jétől gazdasági évenként 10000 tonnányi, az 11042292 és az 11042299 KN-kód alá tartozó, másképpen megmunkált zabra;

mivel a kontingens szerinti behozatal részletes szabályait a 2369/96/EK bizottsági rendelet [2] állapítja meg; mivel az 1734/96/EK bizottsági rendelettel [3] 1997. január 1-jei hatállyal a másképpen megmunkált zab KN-kódjai helyébe egyetlen KN-kód, a KN 11042298 lép; mivel a KN-kód cseréjének következtében a kontingens alá tartozó termékek vonatkozásában félreértés kockázata áll fenn; mivel további módosításokra van szükség a behozatali engedélyek érvényességére vonatkozó rendelkezésekkel kapcsolatban; mivel az egyszerűség kedvéért az 1995/96-os gazdasági évre való hivatkozást el kell hagyni és világosan meg kell határozni azt az időpontot, amikor a Bizottság tájékoztatja a tagállamokat a behozatali engedélyek kiadásáról; mivel mindezek következtében a 2369/96/EK rendeletet módosítani kell;

mivel az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A 2369/96/EK rendelet a következőképpen módosul:

1. a címben, az 1. cikkben, a 3. cikk (1) bekezdésében, valamint a 4. cikk ötödik francia bekezdésében a "11042292 és 11042299 KN-kód" szavak helyébe a "11042298 KN-kód" szöveg lép;

2. az 1. cikknek és a 2. cikk (1) bekezdésének a második albekezdését el kell hagyni;

3. A 3. cikk (3) bekezdése helyébe a következő szöveg lép:

"(3) Amennyiben az a teljes mennyiség, amelyre behozatali engedély iránti kérelmet nyújtottak be, meghaladja az adott időszakban behozható termékmennyiséget, a Bizottság a (2) bekezdésben említett értesítési határidő lejárta után három munkanapon belül tájékoztatja a tagállamokat arról a százalékban megadott csökkentésről, amelyet az engedélyek kiadásakor a benyújtott kérelmekben szereplő mennyiségekre alkalmazniuk kell.";

4. A 3. cikk a (4) bekezdés második albekezdése után a következő albekezdéssel egészül ki:

"A 3719/88/EGK rendelet [4] 21. cikkének (1) bekezdésében foglaltak ellenére az érvényesség megállapítása alkalmazásában az engedélyek kiadási napjának a tényleges kiadás napját kell tekinteni."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. április 10-én.

a Bizottság részéről

Franz Fischler

a Bizottság tagja

[1] HL L 146., 1996.6.20., 1. o.

[2] HL L 323., 1996.12.13., 8. o.

[3] HL L 238., 1996.9.19., 1. o.

[4] HL L 331., 1988.12.2., 1. o.

--------------------------------------------------